चिदंबरम मामले पर बीजेपी बोली, अब कांग्रेस के घोटालों की परत खुल रही है, इसमें...  
बीजेपी ने चिदंबरम के बहाने कांग्रेस पर साधा निशाना
कहा, अब एक-एक कर घाटालों की परतें खुल रही हैं  
इसमें इतना चिल्लाने की क्या जरूरत है
केंद्रीय मंत्री प्रकाश जावड़ेकर ने पी चिदंबरम (P. Chidambaram) के बहाने कांग्रेस पर निशाना साधा है. उन्होंने कहा कि चिदंबरम की गिरफ़्तारी भ्रष्टाचार के प्रकरण में हुई है. कांग्रेस के जमाने में कोयला, टूजी, सीएजी, आईएनएक्स जैसे घोटाले हुए. अब एक-एक करके परत खुल रही है, तो इसमें चिल्लाने की क्या जरूरत है. उन्होंने कहा कि धारा 370 पर कांग्रेस अलग-अलग राय रखती है, लेकिन भ्रष्टाचार पर एकजुट हो जाती है. जांच एजेंसियां अपना काम कर रही हैं. कानून अपना काम कर रहा है. कोयला घोटाले में क्लोजर का हमने मंत्री रहते हुए विरोध किया. हम जांच एजेंसियों के काम में दखल नहीं देते. कानून अपना काम करेगा. आपको बता दें कि कल सीबीआई ने पी चिदंबरम को गिरफ्तार किया था. 
पूर्व केंद्रीय मंत्री पी चिदंबरम (P. Chidambaram) की बीती रात सीबीआई के हेडक्वार्टर के गेस्ट हाउस में गुजरी. गिरफ्तारी के बाद उन्हें सीबीआई के हेडक्वार्टर लाया गया था, जहां रात में उन्हें गेस्ट हाउस के 'सुइट-3' में रखा गया. गौरतलब है कि केंद्रीय अन्वेषण ब्यूरो (सीबीआई) ने पी चिदंबरम (P. Chidambaram) को आईएनएक्स मीडिया से संबंधित मामले में एक नाटकीय घटनाक्रम के बाद बुधवार रात उनके आवास से गिरफ्तार कर लिया था. अधिकारियों ने बताया कि चिदंबरम को बुधवार रात करीब 10 बजे सीबीआई मुख्यालय लाया गया. उनके साथ जांच टीम के कई सदस्य मौजूद थे.